ഒരാഴ്ചയ്ക്കുള്ളില് അഫ്ഗാനിസ്ഥാന് പൂര്ണമായും പിടിച്ചെടുക്കുമെന്ന് താലിബാന് ഏഴ് ദിവസത്തിനുള്ളില് അഫ്ഗാനിസ്ഥാന് പൂര്ണമായും പിടിച്ചെടുക്കുമെന്ന് തലിബാന്. താലിബാന് വക്താക്കളെ ഉദ്ധരിച്ച് സിഎന്എസ് ന്യൂസ്18 ആണ് റിപ്പോര്ട്ട് പുറത്തുവിട്ടിരിക്കുന്നത്. വ്യാപകമായ അക്രമങ്ങളില് താത്പര്യമില്ലെന്നും രാജ്യത്ത് പ്രവര്ത്തിക്കുന്ന വിദേശ്യ ദൗത്യ സംഘങ്ങളേയും എന്ജിഒകളേയും ആക്രമിക്കില്ലെന്നും താലിബാന് പ്രതിനിധി പറഞ്ഞതായി ചാനല് റിപ്പോര്ട്ട് ചെയ്തു. അഫ്ഗാനിസ്ഥാനിലെ രണ്ടാമത്തെ വലിയ നഗരമായ കാണ്ഡഹാര് താലിബാന് പിടിച്ചെടുത്തതായി നേരത്തെ റിപ്പോര്ട്ടുകള് പുറത്തുവന്നിരുന്നു. ഔദ്യോഗിക ട്വിറ്റര് അക്കൗണ്ടിലൂടെയാണ് കാണ്ഡഹാര് പിടിച്ചെടുത്തതായി താലിബാന് പ്രഖ്യാപിച്ചത്.കാണ്ഡഹാര് പൂര്ണമായും കീഴടക്കി. മുജാഹിദുകള് നഗരത്തിലെ രക്തസാക്ഷി സ്ക്വയറിലെത്തി. എന്നായിരുന്നു ട്വീറ്റ്. ഒരാഴ്ചയ്ക്കിടെ പ്രധാനപ്പെട്ട പതിനൊന്ന് പ്രവിശ്യാ തലസ്ഥാനങ്ങളാണ് താലിബാന് നിയന്ത്രണത്തിലാക്കിയത്. നിലവില് 34 പ്രവിശ്യാ തലസ്ഥാനങ്ങളില് മൂന്നിലൊന്നും അതിര്ത്തികളില് 90 ശതമാനവും താലിബാന്റെ നിയന്ത്രണത്തിലാണ്.അതേസമയം രാജ്യത്തെ നിലവിലെ സ്ഥിതിഗതികളെ കുറിച്ച് വിശദീകരിക്കാനായി പ്രസിഡന്റ് അഷ്റഫ് ഘാനി ഇന്നോ നാളെയോ വാര്ത്താസമ്മേളനം നടത്തുമെന്നാണ് വിവരം.